Majutusettevõtetes peatus 2014. aastal üle kolme miljoni sise- ja välisturisti, mis on neli protsenti rohkem kui aasta varem, teatas statistikaamet. Detsembris aga välisturistide hulk aasta varasemaga võrreldes vähenes, eriti Venemaalt saabunute arvelt.
Vene turistide arv vähenes
46 protsenti majutusettevõtetes peatunud välisturistidest saabus Soomest, 14 protsenti Venemaalt ning Lätist ja Saksamaalt kummastki kuus protsenti. Võrreldes 2013. aastaga on Soome ja Läti turistide arv kasvanud vastavalt kaks protsenti ja seitse protsenti. Samuti saabus rohkem turiste Leedust, Saksamaalt ja Suurbritanniast. Kogu aasta jooksul on suurenenud Aasia riikidest pärit turistide arv.
Venemaa turiste peatus majutusettevõtetes aga kümnendiku võrra vähem kui 2013. aastal.
Majutusettevõtete teenuseid kasutas üle miljoni siseturisti, mis oli 2013. aastaga võrreldes kuue protsendi võrra rohkem.
Mullu detsembris peatus majutusettevõtetes 218 000 sise- ja välisturisti, mis oli kaks protsenti vähem kui 2013. aasta detsembris. Siseturistide arv suurenes 11 protsenti, kuid välisturistide arv kahanes üheksa protsenti. 2014. aasta detsembris peatus majutusettevõtetes 127 000 välisturisti ning 2013. aasta detsembriga võrreldes kasutas majutusettevõtete teenuseid rohkem Lätist, Leedust, Rootsist, Norrast ja Saksamaalt saabunud turiste. Samuti suurenes Aasia riikidest saabunud turistide arv.
Kahest suuremast turismipartnerriigist Soomest ja Venemaalt saabunute arv vähenes vastavalt kuue ja 45 protsendi võrra. 2014. aasta detsembris kasutas majutusettevõtete teenuseid 91 000 siseturisti.
2014. aasta detsembris pakkus külastajatele teenust 892 majutusettevõtet. Külastajate käsutuses oli 19 000 tuba ja 42 000 voodikohta, millest oli täidetud vastavalt 37 protsenti ja 30 protsenti.